Az ERIC belső irányítási struktúrája rugalmas és lehetővé teszi a tagok számára, hogy az alapszabályban meghatározzák a jogaikat és kötelezettségeiket, a szerveket és azok hatásköreit, valamint más belső szabályokat. Az ERIC-rendelet úgy rendelkezik, hogy a tagállamok és a társult országok a tagok közgyűlésében együttesen rendelkeznek a szavazati jogok többségével.A tagok vagyoni felelőssége az ERIC tartozásaiért korlátozódhat a vonatkozó hozzájárulásaikra; az alapszabályban azonban az a rugalmasság is megjelenik, hogy e korlátozáson túlmutató, többféle felelősségi rendszerekről is rendelkezhetnek. Egyes adminisztratív, biztonsági és technikai ügyeket illetően az alkalmazandó jog az uniós jog, a létesítő okirat szerinti székhely államának vagy a működési államnak a joga. Az alapszabálynak és a végrehajtási szabályoknak meg kell felelniük az alkalmazandó jognak.

2014. december 5-i következtetéseiben a Tanács „ÜDVÖZLI az előrehaladást, amelyről a Bizottság az ERIC-rendelet végrehajtásáról szóló első jelentésében számolt be, és FELKÉRI a Bizottságot arra, hogy 2017-ig nyújtsa be az ERIC-rendelet végrehajtásáról szóló következő jelentést.

A hozzáadottérték-adóról és a jövedéki adóról szóló irányelvek értelmében az ERIC nemzetközi szervnek vagy szervezetnek tekintendő, és így mentesülhet a héa és a jövedéki adók alól. Mivel a közbeszerzési irányelv értelmében szintén nemzetközi szervezetnek tekintendő, az ERIC saját közbeszerzési szabályokat fogadhat el.

A Bizottság a Tanács által ráruházott végrehajtási hatáskör alapján eljárva, végrehajtási határozattal hoz létre ERIC-et. A Bizottság az ERIC alapító tagjává válni kívánó tagállamok, országok és kormányközi szervezetek által benyújtott kérelem alapján jár el. A Bizottság határozatának elfogadására irányuló eljárás magában foglal egy független szakértői értékelést, különösen az ERIC tervezett tevékenységének területén. A Bizottság az ERIC-rendelet 20. cikkében előírt, a tagállamok és a társult országok képviselőiből álló irányítóbizottság (a továbbiakban: ERIC bizottság) véleményét is kikéri.

4.Az ERIC-rendelet végrehajtása

Az ERIC-rendelet alkalmazásáról szóló első jelentés megírásakor hét ERIC létezett. Ezek a következők: a SHARE-ERIC (az egészségre, az öregedésre és a nyugdíjba vonulásra vonatkozó európai felmérés), amelynek fogadó országa először Hollandia volt, majd Németország lett, a CLARIN-ERIC (Közös Nyelvi Erőforrások és Technológiai Infrastruktúra) és az EATRIS-ERIC (Magas Szintű Transzlációs Klinikai Kutatás Európai Infrastruktúrája), mindkettő fogadó országa Hollandia, az ESS-ERIC (Európai Társadalomtudományi Elemzések), fogadó országa az Egyesült Királyság, a BBMRI-ERIC (Biobankok és Biomolekuláris Kutatás Infrastruktúrája), fogadó országa Ausztria, az ECRIN-ERIC (Európai Klinikai Kutatási Infrastruktúra-hálózat) és az Euro-Argo ERIC, mindkettő fogadó országa Franciaország.

Azóta tizenkét további ERIC létesült. Ezek a következők: a CERIC-ERIC (Közép-európai Kutatási Infrastruktúra-konzorcium), fogadó országa Olaszország, a DARIAH-ERIC (a művészeteket és bölcsészettudományt szolgáló digitális kutatási infrastruktúra), fogadó országa Franciaország, a JIV-ERIC (Nagyon Hosszú Bázisvonalú Interferometria Közös Intézet), fogadó országa Hollandia, az Európai Spallációs Neutronforrás-központ ERIC, fogadó országa Svédország, az ICOS-ERIC (Integrált Szén-dioxid-figyelő Rendszer), fogadó országa Finnország, az EMSO-ERIC (Európai Multidiszciplináris Tengerfenék- és Vízoszlop-megfigyelő Hálózat), fogadó országa Olaszország, a LifeWatch ERIC (Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája), fogadó országa Spanyolország, a CESSDA ERIC (az Európai Társadalomtudományos Adatarchívumok Konzorciuma) és az ECCSEL ERIC (Európai Szén-dioxid-leválasztó és Tároló Laboratóriumi Infrastruktúra), mindkettő fogadó országa Norvégia, az INSTRUCT-ERIC (Integrált Strukturális Biológia), fogadó országa az Egyesült Királyság, az EMBRC-ERIC (Tengeri Biológiai Erőforrások Európai Központja), fogadó országa Franciaország és az EU-OPENSCREEN ERIC (Kémiai Biológiai Nyílt Szűrési Platformok Európai Infrastruktúrája), fogadó országa Németország.

A CERIC-ERIC és a JIV-ERIC – két olyan európai kutatási infrastruktúra, amely soha nem kérte a Kutatási Infrastruktúrák Európai Stratégiai Fórumának (ESFRI) menetrendjébe történő felvételét – kivételével az összes többi ERIC szerepel az ESFRI-ütemtervben. Megjegyzendő, hogy két ERIC (a SHARE ERIC és az ESS ERIC) európai felmérések tervezésére, kidolgozására és végrehajtására létesült. Tizenhat további ERIC pedig a biológia és az orvostudomány, a fizika, az energiatudományok, a környezeti tudományok, valamint a társadalomtudományok és a bölcsészet területén, szétszórtan elhelyezkedő kutatási infrastruktúrák fejlesztésére és megvalósítására jött létre. Az Európai Spallációs Neutronforrás-központ ERIC az első olyan ERIC, amely a fizikai tudományok területén jött létre, és a világ legerősebb neutronforrásának megépítéséért és későbbi üzemeltetéséért felel. Az ECCSEL ERIC az első ERIC, amely az energetika területén létesült.

Bár az ERIC-rendelet közvetlenül alkalmazandó valamennyi tagállamban, és így átültetést sem igényel, a tagállamoknak megfelelő igazgatási intézkedéseket és eljárásokat kellett elfogadniuk ahhoz, hogy valamely ERIC tagjává vagy fogadó országává válhassanak, továbbá hogy az ERIC-rendelettel összhangban megadhassák a héa és a jövedéki adó alóli mentességet. Az ERIC-et továbbá újfajta jogalanyként a nemzeti szabályozási és közigazgatási rendszerekbe is be kell illeszteni, és mind a Bizottság szolgálatainak, mind az érintett tagállamoknak sok gyakorlati problémát kell megoldaniuk, mielőtt az ERIC-ek teljesen működőképessé válhatnak. E problémák közé tartozik például az is, hogy az ERIC-eket milyen nemzeti nyilvántartásba (például kereskedelmi kamarákba vagy egyesületek nyilvántartásába) kell beilleszteni, ami viszont az ERIC munkatársainak jogállását befolyásolja. Ezenfelül ha nem tervezik a (nemzeti) nyilvántartásba vételt, olyan gyakorlati működési kérdések is felmerülnek, mint például hogy hogyan lehet a bankszámlákat és közjegyzői okiratokat végrehajtani. A Bizottság igazgatási rendszerén belül további példa, hogy az ERIC-re mint jogi személyre nem vonatkozik külön kategória, ez pedig kérdéseket vet fel állami vagy magánjellegükkel és pénzügyi kapacitásukkal kapcsolatban, hiszen ezek az ERIC-ek mind a közelmúltban létesültek.

Ami a társult és egyéb harmadik országokat illeti, amelyekben az ERIC-rendelet nem alkalmazandó, ezeknek az országoknak egy, az ERIC jogi személyiségét és kiváltságait elismerő nyilatkozatot kell tenniük ahhoz, hogy fogadó országává (társult ország esetében) vagy tagjává válhassanak egy konkrét ERIC-nek. Jelentős előrelépés történt az EGT-országok vonatkozásában, amikor az ERIC-rendeletet 2015 márciusában egy vegyes bizottsági határozattal beépítették az EGT-megállapodásba. Különösen ez tette lehetővé, hogy Norvégia két ERIC fogadó országa legyen.

Az ERIC-rendelet végrehajtásának elősegítéséhez jelentős mértékben hozzájárultak a tagállamok és a társult országok hatóságai által meghozott közigazgatási és eljárási intézkedések, az ERIC bizottság rendszeres ülésein kicserélt információk, valamint a tagállamok és a társult országok képviselői által felvetett kérdéseknek a Bizottság különböző szolgálatai általi tisztázása, amit jól jelez az elmúlt három évben létesített ERIC-ek számának jelentős bővülése.

A Bizottságnak az informális ERIC-hálózattal kezdeményezett hat találkozója, amelyen az ERIC-ek, minisztériumi képviselők és a Bizottság képviselői a bevált gyakorlatokat és a közös nehézségeket vitatják meg, szintén megkönnyítette az ERIC üzemeltetőinek, a minisztériumoknak és a Bizottság szolgálatainak a munkáját. Az ERIC-hálózat mostanra az ERIC-ek által vezetett, intézményesebb jellegű felállással rendelkező ERIC-fórummá alakult át, ami újabb lehetőséget jelent az ERIC-ek számára, hogy a közös kihívásokra kollektív válaszokat dolgozzanak ki, valamint erősítsék láthatóságukat, az általuk elért hatást és fenntarthatóságukat.

E kedvező fejlemények ellenére az első végrehajtási jelentésben felsorolt néhány, még megoldatlan probléma továbbra is akadályozza az ERIC-rendelet által nyújtott lehetőségek teljes mértékű kiaknázását. Ezekkel a problémákkal a következő bekezdések foglalkoznak részletesebben.

5.Az ERIC-rendelet végrehajtásának kihívásai

Az ERIC-rendelet végrehajtására egy olyan időszakban kerül sor, amikor a tagállamok és társult országok az államháztartási hiány csökkentése érdekében megszorító intézkedéseket hoznak. A megfelelő európai kutatási infrastruktúra létrehozásához és működtetéséhez hosszú távon szükséges erőforrások összevonása így jelentős kihívást jelent, amit az egyedi, érintett tagállamok és társult országok költségvetési döntési eljárásainak különböző ütemezése még bonyolultabbá tesz. Ebből következik, hogy az európai kutatási infrastruktúrák minimális finanszírozási alapjának előteremtéséhez meglehetősen hosszú előkészítési időre van szükség, ráadásul hosszú távú fenntarthatóságuk is megkérdőjeleződik. Ez a probléma nem csak az ERIC sajátja, hanem valamennyi európai kutatási infrastruktúrával kapcsolatos. Az európai kutatási infrastruktúra megvalósításának előkészítésében érintett tagállamok, társult országok és harmadik országok összehangolása, a jobb szinkronizáció és a fokozottabb átláthatóság a végrehajtási folyamat felgyorsítását nagyban segítené, továbbá fenntarthatóságukat is javíthatná az üzemeltetési szakaszba lépéskor, amikor az említett kutatási infrastruktúrák elkezdik kínálni szolgáltatásaikat.

Az ERIC-ek létrehozásában a minisztérium és a finanszírozó ügynökségek képviselőinek a kezdetektől való részvétele segíthet az előkészítési folyamat későbbi szakaszaiban tapasztalható szükségtelen késedelmek elkerülésében, amikor az ERIC-ként való létrehozásra irányuló hivatalos kérelem benyújtása előtt a helyszín kiválasztásáról és a partnerek pénzügyi hozzájárulásairól és kötelezettségvállalásairól kell gondoskodni. Bár az ERIC-rendelet a kérelmezési folyamat tekintetében nem állapít meg határidőket, az ilyen késedelem kedvezőtlenül hathat a fenntarthatóságra, mivel a különböző leendő tagokra jellemző költségvetési eljárások még tovább bonyolíthatják az ERIC-nek egy olyan időpontban történő létrehozását, amelyet a potenciális tagok is támogatni tudnak.

Ezenkívül sok európai kutatási infrastruktúra horizontális jellege több esetben e leendő tagok számára összetettebb döntési folyamathoz vezet, mivel több minisztériumnak és finanszírozó ügynökségnek kell például az egészségügy, a kutatás és innováció, a tengervédelem, a környezetvédelem és az energiaügy területén részt vennie.

A héairányelv és a jövedékiadó-irányelv, valamint a közbeszerzési irányelv ERIC-rendeletben említett rendelkezései ténylegesen is előírják, hogy az érintett tagállamokban, társult országokban és harmadik országokban több minisztériumot, köztük a pénzügyminisztériumot és a külügyminisztériumot is be kell vonni az ERIC-ként való létrehozásra irányuló kérelmek elkészítésébe és jóváhagyásába. A tizenkilenc ERIC létrehozása során nyert tapasztalatokból úgy tűnik, hogy a tagállamokban és a társult országokban egyre inkább tudatosul ez az összetettség, és a belső jóváhagyási folyamat szervezése és felgyorsítása érdekében egyre több tagállam és társult ország fogad el belső döntés-hozatali eljárásokat.

A jelentéstételi időszak során végül az Egyesült Királyság 2017. március 29-én jelentette be azon szándékát, hogy az Európai Unióról szóló szerződés 50. cikke alapján kilép az Unióból. Mindez azzal jár, hogy a kilépési megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról határoz.

Következésképpen és a kilépési megállapodás bármely rendelkezésének sérelme nélkül az ERIC-ek létrehozásáról szóló jelen bizottsági végrehajtási határozat csak addig érvényes, amíg az Egyesült Királyság tagsága az Unióban meg nem szűnik. Az Egyesült Királyság bejelentése óta bekerült a megfelelő szövegrész az olyan ERIC-ek létrehozásáról szóló bizottsági végrehajtási határozatok preambulumába, amelyeknek az Egyesült Királyság tagja vagy befogadó országa.

6.A Bizottság szolgálatainak szerepe

A Bizottság szolgálatai az évente háromszor-négyszer ülésező ERIC bizottság üléseinek megszervezésével és az azokon való elnökléssel továbbra is elősegítik az ERIC-rendelet végrehajtását. Amellett, hogy az ERIC-rendeletnek megfelelően véleményezik az ERIC-ként való létrehozásra irányuló hivatalos kérelmeket, ezen ülések a folyamatban lévő ERIC-ként való létrehozásra irányuló kérelmekről, valamint az ERIC tagsággal kapcsolatos döntések meghozatala érdekében a tagállamok és társult országok által bevezetett belső intézkedésekről való információ nyújtást és cserét biztosítják. Ezenkívül a tagállamokat és a társult országokat tájékoztatják az egyes ERIC-ek létrehozásának időrendjéről, a várható finanszírozás mértékétől, a kidolgozásra váró szolgáltatásokról és egyéb tevékenységekről, valamint a részvételi lehetőségekről. Végezetül az ERIC bizottsághoz 2017-ben kezdtek el beérkezni a már létrehozott ERIC-ektől a tudomány és a technológiafejlesztés területén elért eredményeikről, valamint a tudományos felhasználói közösségekre és a politikai döntéshozókra gyakorolt hatásukról szóló prezentációk. Ezekben az is olvasható, hogy hogyan birkóztak meg az ERIC-nek az adott nemzeti közigazgatási rendszerben történő üzemeltetésével kapcsolatos kihívásokkal.